Η γυναίκα μου τρελλάθηκε

Το ***Η γυναίκα μου τρελάθηκε*** (πρωτότυπος τίτλος: ***Η γυναίκα μου τρελλάθηκε***) είναι κωμική ταινία του 1966 παραγωγής Φίνος Φιλμ σε σκηνοθεσία Δημήτρη Νικολαΐδη και σενάριο Νίκου Τσιφόρου και Πολύβιου Βασιλειάδη. Πρωταγωνιστούν οι Λάμπρος Κωνσταντάρας και Μαίρη Αρώνη.

## Πλοκή

Η Άννα (Μαίρη Αρώνη) και ο Μάνος (Λάμπρος Κωνσταντάρας) είναι παντρεμένοι εδώ και είκοσι χρόνια. Έχοντας δύστροπο και υποχόνδριο χαρακτήρα, ο Μάνος δημιουργεί συνεχώς μικροκαυγάδες για ασήμαντες αφορμές που αφορούν την ακαταστασία μέσα στο σπίτι, πράγμα που κλονίζει ενίοτε τα νεύρα της Άννας και την οδηγεί να εξεταστεί από το Γιώργο (Γιάννης Βογιατζής), στενό τους φίλο και νευρολόγο που μένει στο ίδιο κτίριο. Ο Μάνος αγαπάει βέβαια τη γυναίκα του, αλλά αυτό δεν τον εμποδίζει να ξενυχτά στα καμπαρέ, παρέα με τον φίλο του, Τέλη (Άρης Μαλιαγρός), και τη χαριτωμένη χορεύτρια, Μπίλυ (Νίτσα Μαρούδα). Η Μπίλυ είναι επίσης πελάτισσα του Γιώργου, ο οποίος είναι παντρεμένος με τη Γιούλη (Μέλπω Ζαρόκωστα). Ο Γιώργος φλερτάρει επίσης με τη Μπίλυ, η οποία είναι και ασθενής του, και μια μέρα η αδελφή της γυναίκας του τον βλέπει να βγαίνει από έναν κινηματογράφο με τη Μπίλυ και το μεταφέρει στη Γιούλη. Η Γιούλη γίνεται έξαλλη και ο Γιώργος για να γλυτώσει της λέει ότι η Μπίλυ έχει δεσμό με το Μάνο και ότι εκείνος τη συνόδευσε μόνο επειδή ο Μάνος έλειπε και του το ζήτησε σαν προσωπική χάρη.

Η Γιούλη πείθεται για την αθωότητα του Γιώργου και τα μεταφέρει στην Άννα, η οποία θορυβείται και αποφασίζει να εξακριβώσει την αλήθεια. Σκηνοθετεί  ένα επείγον περιστατικό ώστε να φύγει ο Γιώργος και καλεί τη Μπίλυ στο σπίτι μαζί με τη Γιούλη για να της εκμαιεύσουν πληροφορίες. Η Μπίλυ παρουσιάζει τον δεσμό της με το Μάνο ως πιο σοβαρό από όσο είναι στην πραγματικότητα και η Άννα αποφασίζει να  ξανακερδίσει τον άντρα της με κάθε τρόπο. Δημιουργεί επίτηδες ακαταστασία στο σπίτι για να ελέγξει την αντίδραση του Μάνου. Την ίδια στιγμή, ο Μάνος συναντά το Γιώργο, που είναι θυμωμένος με τη φάρσα που του σκηνοθέτησαν, της οποίας αγνοεί τους δράστες. Πείθει το Μάνο ότι τα νεύρα της Άννας είναι ευαίσθητα και ότι πρέπει να αλλάξει τη συμπεριφορά του στο σπίτι για να τη βοηθήσει. Εκείνος, λοιπόν, επιστρέφοντας σπίτι παρουσιάζει έναν τελείως διαφορετικό χαρακτήρα και κάνει την Άννα να πιστέψει ότι αυτό γίνεται λόγω αδιαφορίας του προς εκείνη. Ο Μάνος προσπαθεί να της δώσει ένα υπνωτικό χάπι για τα νεύρα της και το διαλύει μέσα σε ένα ποτήρι ουίσκι. Η Άννα, όμως, το καταλαβαίνει και με κόλπο αλλάζει τα ποτήρια ώστε να πιει εκείνος το υπνωτικό και να κοιμηθεί.

Μετά την αλλαγή συμπεριφοράς του Μάνου, η Άννα θορυβείται ακόμη περισσότερο. Αποφασίζει να κάνει τον άντρα της να ζηλέψει, ζητώντας βοήθεια από τον Τέλη, κοινό φίλο του ζευγαριού και σύντροφο του Μάνου στις μπερμπαντιές. Ο Μάνος γίνεται έξαλλος βρίσκοντας τον Τέλη στο σπίτι του να φλερτάρει τη γυναίκα του και τον διώχνει κακήν κακώς.

Στο μεταξύ, βγαίνει στην επιφάνεια η νέα κατάκτηση της Μπίλυς, που δεν είναι άλλη από τον Σπύρο (Γιώργος Γαβριηλίδης), σύζυγο της Έλλης (Μαρίκα Κρεβατά), που είναι ξαδέλφη της Άννας. Η Άννα αρπάζει την ευκαιρία για να ξεμπροστιάσει την Μπίλυ και στο τέλος καταφέρνει να κάνει την Έλλη να συγχωρήσει τον Σπύρο για τη στραβοτιμονιά του και να τρομάξει για τα καλά τόσο τον Μάνο όσο και τον Γιώργο, συνετίζοντάς τους.

## Διανομή ρόλων

* Μαίρη Αρώνη - Άννα**'
* [[Λάμπρος Κωνσταντάρας]] - Μάνος**'
* Γιάννης Βογιατζής - Γιώργος Σαντίκης**'
* Ελένη Σταυροπούλου - Βάσω
* [[Νίτσα Μαρούδα]] - Εριφύλλη "Μπίλι" Κατσικοποδαράκη**'
* Μέλπω Ζαρόκωστα - Γιούλη Σαντίκη**'
* [[Μαρίκα Κρεβατά]] - Έλλη
* [[Γιώργος Γαβριηλίδης]] - Σπύρος
* [[Άρης Μαλιαγρός]] - Τέλης**'
* Μαρίνα Πεφάνη
* Δημήτρης Καλλιβωκάς - αφηγητής (φωνή)

## Παραγωγή
Η ταινία έκανε πρεμιέρα στις κινηματογραφικές αίθουσες στις 19 Δεκεμβρίου 1966  κόβοντας 266.764 εισιτήρια και καταλαμβάνοντας την 16η θέση ανάμεσα σε 117 ταινίες της ίδιας σεζόν. Κυκλοφόρησε και σε μορφή ντιβιντί στις 22 Νοεμβρίου 2005.

Είναι η μοναδική κινηματογραφική ταινία που σκηνοθέτησε ο ηθοποιός και θεατρικός σκηνοθέτης Δημήτρης Νικολαΐδης.

## Παραπομπές


## Εξωτερικοί σύνδεσμοι
*  
* ''Η γυναίκα μου τρελλάθηκε'' στην Ταινιοθήκη της Ελλάδος
* ''Η γυναίκα μου τρελλάθηκε'' στη Φίνος Φιλμ

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1966
Κατηγορία:Ταινίες παραγωγής Φίνος Φιλμ
Κατηγορία:Ελληνικές κωμικές ταινίες
Κατηγορία:Ελληνόφωνες ταινίες
Κατηγορία:Ταινίες με μουσική σύνθεση Κώστα Καπνίση
Κατηγορία:Ταινίες σε σενάριο Νίκου Τσιφόρου
Κατηγορία:Ταινίες σε σενάριο Πολύβιου Βασιλειάδη
Κατηγορία:Ελληνικές ασπρόμαυρες ταινίες
Κατηγορία:Ταινίες βασισμένες σε θεατρικά έργα
Κατηγορία:Ταινίες γυρισμένες στην Ελλάδα